Hippocratis iusiurandum
Per Apollinem Medicum, et Aesculapium, Hygiamque et Panaceam 
iureiurando affirmo et Deos Deasque omnes testor, me quantum
viribus et iudicio valuero, quod nunc iuro, et ex scripto spondeo 
plane observaturum. Praeceptorem quidem qui me hanc artem edocuit, parentum loco 
habiturum, eique cum ad victum, tum etiam ad usum necessaria, grato 
animo communicaturum et suppeditaturum. Eiusque posteros apud me 
eodem loco quo germanos fratres fore, eosque si hanc artem addiscere 
volent, absque mercede et syngrapha edocturum. Praeceptionum quoque 
et auditionum, totiusque reliquae disciplinae, cum meos et eius qui me 
edocuit liberos, tum discipulos qui Medico iureiurando nomen fidemque 
dederint, participes facturum, aliorum praeterea neminem. 
Victus quoque rationem, quantum facultate et iudicio consequi
potero, aegris utilem me praescripturum, eosque ab omni noxia et 
iniuria vindicaturum. Neque cuiusquam precibus adductus, alicui 
medicamentum lethale propinabo, neque huius rei author ero. Neque
simili ratione mulieri pessum subdititium ad foetum corrumpendum
exhibebo, sed castam et ab omni scelere puram, tum vitam, tum artem
meam perpetuo praestabo.  Neque vero calculo laborantes secabo, sed
magistris eius artis peritis id muneris concedam.  In quancunque autem 
domum ingressus fuero, ad aegrotantium salutem ingrediar, omnem 
iniuriae inferendae et corruptelae suspicionem procul fugiens, tum 
vel maxime rerum venerearum cupiditatem, erga mulieres iuxta
ac viros, tum ingenuos, tum servos.  Quae vero inter curandum, aut etiam
Medicinam minime faciens, in communi hominum vita, vel videro, vel
audivero, quae minime in vulgus efferri oporteat, ea arcana esse ratus,
silebo.  Hoc igitur iusiurandum si religiose observaro, ac minime
irritum fecero, mihi liceat cum summa apud omnes existimatione
perpetuo vitam faelicem degere, et artis uberrimum fructum percipere.
Quod si illud violavero et peieravero,contraria mihi contingant.